《送太仆卿燕泉何公》
明代·左国玑

我闻天厩之马千为群，五花杂沓皆成云。
前年驱贼付壮士，十沓消耗无三分。
迩来西胡连北漠，将军跣步相争搏。
思昔龙媒得跨鞍，飞腾扫静山阴落。
只今麒麟何可无，深山野泽衔枯芦。
过都历块未得试，临风当忆空长吁。
公今为国收骏才，马首空惜千金陪。
骅骝绿駬天下来，犬戎生见成烟灰。
三边大镇夜不闭，将军笑饮单于台。

作者简介：河南开封人，字舜齐。能书，善诗赋，名动一时。而年近四十，始中举。有《一元集》。